Parchetul spaniol cere doi ani şi jumătate de închisoare împotriva lui Luis Rubiales, fostul președinte al Federației spaniole de fotbal.
El este acuzat de agresiune sexuală şi constrângere în cazul sărutului forţat dat jucătoarei Jenni Hermoso, după finala Cupei Mondiale de la Sydney, la 20 august 2023, relatează News.ro.
Parchetul a trimis concluziile provizorii la Tribunalul Naţional, în care solicită, de asemenea, o pedeapsă de un an şi jumătate de închisoare pentru infracţiunea de constrângere pentru fostul antrenor al echipei naţionale feminine Jorge Vilda, pentru fostul director de marketing al Federaţiei Rubén Rivera şi pentru directorul echipei naţionale masculine, Albert Luque.
Pe lângă pedeapsa cu închisoarea, procurorul cere ca Rubiales să fie privat în mod special de dreptul de a lucra în domeniul sportiv pe durata pedepsei, să fie pus sub supraveghere timp de doi ani şi să i se interzică să comunice cu jucătoarea şi să se apropie de ea pe o rază de 200 de metri timp de patru ani.
Acest caz, care a fost anchetat de un judecător al Audiencia Nacional, are loc în afara anchetei privind diverse contracte din cadrul RFEF, cum ar fi transferul Supercupei în Arabia Saudită, în care Luis Rubiales este de asemenea anchetat.
Sărutul a avut loc în timpul ceremoniei de decernare a medaliei din Sydney pe 20 august anul trecut
Evenimentul s-a întâmplat după victoria Spaniei împotriva Angliei, în vara anului 2023. Un comunicat emis după finală și atribuit fotbalistei indica faptul că sărutul ar fi fost consensual. Ulterior, ea s-a plâns că a fost presată de oficialii federației spaniole de fotbal să-și pună numele la declarație. Rubiales este investigat pentru posibilă constrângere în legătură cu rolul său în presupusa presiune asupra jucătoarei.
.Jorge Vilda, antrenorul care a condus echipa spre gloria Cupei Mondiale înainte de a fi demis scurt după aceea, este și el investigat, împreună cu Albert Luque și Rubén Rivera, ambii execuți ai federației.
Fotbalista a declarat autorităților că gestul fostului șef al federației a fost făcut împotriva voinței ei
Hermoso a afirmat că nu dorea să fie sărutată și că s-a simțit "victima unei agresiuni". În conformitate cu legea spaniolă, un sărut fără consimțământ poate fi considerat o formă de agresiune sexuală. Pe de altă parte, Rubiales a susținut întotdeauna că sărutul a fost un "pupic consensual", dar în urma incidentului, a fost nevoit să demisioneze din funcția de președinte al federației spaniole de fotbal.
Procurorii au deschis o anchetă și în septembrie trecut i-a fost interzis de judecătorul de anchetă Francisco de Jorge să se apropie la mai puțin de 200 de metri de fotbalistă.
Într-o declarație către procurori dezvăluită de televiziunea spaniolă în octombrie, Hermoso a spus că "clar m-am simțit lipsită de respect" ca jucătoare și persoană. "Nu am făcut nimic pentru a ajunge în acea situație... cum aș fi putut să mă aștept la asta într-un scenariu al unei ceremonii de decernare a medaliei la o finală de Cupă Mondială?"